**Florile negre**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Colind nou)

Lui Gheorghe Buzatu

Năvăliseră cartuşe,

Lerui, florile negre,

Şi spuneau că mi-s mătuşe,

Lerui, florile negre!

Ne-au pus strajă la fereastră,

Lerui, florile negre,

Şi spuneau că-i sora noastră,

Lerui, florile negre!

Ne-au adus necurăţia,

Lerui, florile negre,

Dar ziceau că îi frăţia,

Lerui, florile negre!

Ne-aruncaseră în grotă,

Lerui, florile negre.

Dar ziceau că îi slobodă,

Lerui, florile negre!

Sârme mă tot înveliră,

Lerui, florile negre,

Mi le-aduseră ca liră,

Lerui, florile negre!

Ne pândiră Babe Cloanţe,

Lerui, florile negre,

Am mâncat carne de gloanţe,

Lerui, florile negre!

Băum apă numai tină,

Lerui, florile negre,

Ne-au scos Ţara din creştină,

Lerui, florile negre!

M-au spânzurat de cuvinte,

Lerui, florile negre,

Am murit în Trei Morminte,

Lerui, florile negre!

Ne uitară fraţi, tovarăşi,

Lerui, florile negre.

Înviat-am. Iar şi iarăşi!

Lerui, florile negre!